Sarajevski filmski festival je mednarodni filmski festival, ki od leta 1995 poteka v Sarajevu in je največji filmski festival v Jugovzhodni Evropi. Ustanovljen je bil v času obleganja Sarajeva ob vojnah v Jugoslaviji in ponuja večje število celovečernih in kratkih svetovnih filmov. Glavna nagrada za najboljši film festivala je "Srce Sarajeva", ostale nagrade so posebna nagrada žirije, nagradi za najboljšega igralca in igralko, nagrada za najboljši dokumentarni film, posebna nagrada žirije za najboljši dokumentarni film tekmovalnega programa, nagrada za človekove pravice in častno srce Sarajeva.